## Pravilnik o dopunama Pravilnika o jednostavnim građevinama i radovima

### NN 93/2008 (11.8.2008.), Pravilnik o dopunama Pravilnika o jednostavnim građevinama i radovima

# MINISTARSTVO ZAŠTITE OKOLIŠA, PROSTORNOG UREĐENJA I GRADITELJSTVA

**2952**

Na temelju članka 104. i članka 209. stavka 5. zakona o prostornom uređenju i
gradnji (»Narodne novine«, br. 76/07) ministrica zaštite okoliša, prostornog
uređenja i graditeljstva, donosi

## PRAVILNIK

### O DOPUNAMA PRAVILNIKA O JEDNOSTAVNIM GRAĐEVINAMA I RADOVIMA

Članak 1.

U članku 2. Pravilnika o jednostavnim građevinama i radovima (»Narodne novine«,
br. 101/07) iza točke 18. dodaju se točke 19., 20. i 21. koje glase:
»19. građevine i oprema namijenjena biljnoj proizvodnji na otvorenom prostoru:
– oprema za dugogodišnje nasade (vinograde, voćnjake, hmeljike, maslinike) i
rasadnike ukrasnog bilja te voćnog i vinogradarskog sadnog materijala, što
uključuje nosivu konstrukciju nasada bez obzira na materijal (stupovi, zatega,
žice, podupore) ovisno o uzgojnom obliku, protugradnu mrežu sa potkonstrukcijom
i ograđivanje poljoprivrednih površina prozračnom ogradom sa stupovima bez
trakastog temeljenja,
– hidrantski priključak za navodnjavanje i protumraznu zaštitu, razvod sustava
za navodnjavanje i protumraznu zaštitu od hidrantskog priključka ili razvod na
parceli krajnjeg korisnika;
– zacijevljeni bunar promjera manjeg ili jednakog 100 cm, za potrebe prihvata
vode za navodnjavanje i druge aktivnosti poljoprivredne proizvodnje;
– kanali za sakupljanje oborinskih i erozivnih voda izvedeni neposredno u tlo i
sa zaštitom od procjeđivanja izvedenom isključivo od fleksibilnih folija;
– akumulaciju za navodnjavanje za zaštitom od procjeđivanja isključivo
fleksibilnom folijom;
– poljski put na poljoprivrednoj površini širine manje ili jednake 5 m, izveden
u tlu bez završnog zastora (makadam ili zemljani put).
20. građevine i oprema namijenjena biljnoj proizvodnji u zatvorenom prostoru:
– niski i visoki poljoprivredni tunel s tunelskim pokrovom koji nije krut
(plastična folija i sl.) i potkonstrukcijom koja se ne temelji, najveće visine
tunela manje ili jednake 2,5 m i širine tunela manje ili jednake 6 m;
– plastenik s pokrovom mase plohe pokrova manje ili jednake 1,5 kg/m² izrađenim
od polimerne folije odnosno od polikarbonatnih i/ili poliesterskih ploča i
potkonstrukcijom s trakastim temeljima ili temeljima samcima, bez izvedenog poda
i bez stacionarnih uređaja za grijanje i ostalih instalacija;
– staklenik s pokrovom najveće mase plohe pokrova manje ili jednake 12,5 kg/m² i
potkonstrukcijom s trakastim temeljima ili temeljima samcima, bez izvedenog poda
i bez stacionarnih uređaja za grijanje i ostalih instalacija.
21. građevina i oprema namijenjena držanju stoke:
– ograde za pregrađivanje i ograđivanje pašnjaka i prostora za držanje stoke na
otvorenom, uključivo ogradu pod naponom struje 24 V (električni pastir);
– nadstrešnica za sklanjanje stoke s prostorom zaklonjenim od vjetra zatvorenim
s najviše tri strane;
– pojilo za stoku;
– vjetrenjača s bunarom i pumpom za crpljenje vode namijenjena parceli jednog
korisnika;
– konstrukcija za držanje košnica pčela;
– sabirališta mlijeka sa pristupnim putem širine manje ili jednake 5 m, izveden
u tlu bez završnog zastora (makadam ili zemljani put).«

Članak 2.

Ovaj Pravilnik stupa na snagu osmog dana od dana objave u »Narodnim novinama«.

Klasa: 360-01/08-01/86
Urbroj: 531-01-266-08-2
Zagreb, 1. kolovoza 2008.

Ministrica
**Marina Matulović Dropulić, dipl. ing. arh.**, v. r.

Pravilnik, NN 93/2008-2952
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)